Onderwysers draf om boetie, sussie in rolstoel te helpLeila Dürr en haar gidshond, Sakura. (Foto: Anja van der Merwe/Maroela Media) Elf flukse onderwysers by Afrikaanse Hoër Meisieskool (AHMP) in Pretoria durf Saterdag die Tom Jenkins-wedloop aan om geld vir ’n bussie vir twee leerders in rolstoele in te samel. ’n Matrikulant by AHMP, Leila Dürr, en haar boetie, Simon, ’n gr. 8-leerder aan Afrikaanse Hoër Seunskool (AHS) ly albei aan ’n seldsame siekte wat hulle verplig om van rolstoele gebruik te maak. Friedreich se ataksie, ’n genetiese progressiewe, neurodegeneratiewe bewegingsversteuring wat tot verswakte spierkoördinasie (ataksie) lei, is gedurende hul onderskeie laerskoolloopbane by Leila en Simon gediagnoseer. Leila het eers met ’n loopstok geloop en in gr. 8 met ’n bromponie tussen haar klasse gery. Sy het egter in gr. 9 van ’n rolstoel begin gebruik maak. Simon moes egter vroeër in sy lewe ’n rolstoel begin gebruik. Die sibbe het ook elkeen hul eie gidshond om hulle met alledaagse takies te help. Dit het egter vir die gesin ’n uitdaging geword om die twee kinders te vervoer. “Een ouer neem Leila, Sakura [haar gidshond] en haar rolstoel skool toe, en die ander vir Simon, Vespa [sy gidshond] en sy rolstoel. Daar is nie genoeg plek vir albei kinders in die een kar nie,” het Liesl de Beer, organiseerder van die geldinsamelingveldtog en ma van Leila se beste vriendin, aan Maroela Media vertel. “Ek het self al dikwels gehelp om Leila te vervoer, en dit bly ’n uitdaging.” Daar is dus met die plan vorendag gekom om aan ’n wedloop deel te neem en geld in te samel om ’n bussie, wat die vervoer van Leila, Simon, Sakura, Vespa en hul twee rolstoele gaan vergemaklik, aan te skaf. Die Leila Loves Life-trust is gestig vir die mediese onkoste wat die gesin weens die siekte moet dra. De Beer het verduidelik dat ’n deel van Leila se rolstoel vervang moet word en dat Simon binnekort ’n rugoperasie sal moet ondergaan. “Die koste wat die gesin moet dra is ongelooflik groot,” het De Beer gesê. “Dit sal so ’n verligting wees as ons ’n kombi kan skenk waar ŉ deur bloot oopgeskuif kan word om Leila en Simon in te laai.” Daar word ook beoog om die bussie aan te pas om dit nóg makliker te maak om te gebruik. “Ons sal waarskynlik by ’n tehuis gaan draai om raad te vra oor watter aanpassings gemaak moet word. Vir nou is ons fokus egter daarop om die bussie te koop.” Besoek gerus hierdie webwerf indien jy graag betrokke wil raak of ’n skenking wil maak.